Eerste seuns maak glo verskyning uit grotFoto: AP Photo/Sakchai Lalit. Die eerste twee van die 12 seuns en hul afrigter wat sedert 23 Junie in die Tham Luang Nang Non-grot in die Chiang Rai-provinsie in Thailand vasgekeer is, is glo uit die grot bevry. BBC het op Twitter gesê twee ambulanse is gesien wat die toneel buite die grot verlaat. Die ambulanse vervoer na bewering twee van die seuns. NBC News het op Twitter gesê polisiebeamptes naby die grot het aan verslaggewers gesê dat ten minste twee van die seuns gered is. ABC news het ook gesê volgens owerhede is twee seuns uit die grot gered. Die AFP nuusagentskap het getwiet dat beamptes op die toneel glo laat hoor het dat vier van die seuns in staat sal wees om uit die grot te loop. Maroela Media het vroeër berig die reddingspoging het Sondagoggend om 10:00 (plaaslike tyd) begin. Time.com berig het vanoggend berig dertien duikers en vyf lede van die Thaise vloot het die grot vroegoggend binnegegaan. Die seuns sal glo een op ŉ slag uit die grot begelei word. Foto: AP Photo/Sakchai Lalit. Narongsak Osatanakorn, hoof van die reddingsoperasie, het gesê die span is 100% gereed. “Daar is ŉ storm op pad en as ons vir die reën wag, gaan die toestande nie so perfek wees soos dit nou is nie.” Maroela Media het vroeër berig ŉ voormalige lid van die Thai-vloot en vrywilliger, het verlede week gedurende ŉ nagtelike operasie gesterf in ŉ poging om suurstofhouers in die grot te plaas. Volgens The Guardian is die oorledene as Samarn Kunan (38) geïdentifiseer. Die nuusinstansie berig Kunan het suurstoftenks in die grot geplaas ter voorbereiding van ŉ operasie om die seuns uit die grot te bring toe suurstoftekort hóm getref het. Die 12 seuns, tussen 11 en 16 jaar oud, en hul 25-jarige sokkerafrigter is reeds twee weke in die grot vasgekeer. Die grot is bekend daarvoor dat dit tydens die reënseisoen erg oorspoel.